家族榮耀｜林峯忘形對佘詩曼爆粗 網民貼吳卓羲舊片：真係好兄弟
TVB劇集《家族榮耀之繼承者》近日熱播中，佘詩曼（阿佘）與林峯已第六度合作拍電視劇集，並再次飾演情侶。二人多年來已建立默契，曾表示知道與對方做對手所以才接拍，而私下都Friend底的他們，在對方面前自然可以流露真性情一面。
從其中一段內地版的花絮片所見，有一幕林峯問阿佘：「有冇諗過畀多次機會我？」阿佘冷漠回應：「過咗去嘅嘢冇得返轉頭，我要講嘅係咁多，你自己諗吓。」講完便轉身離去。Cut機後林峯立即細細聲笑著說：「黐X線。」令全場大笑，導演亦表示：「呢個反應非常自然。」
網民聽到林峯爆粗都覺得好笑又貼地，說想多聽他講粗口，又認為直接將這幕播出街反而更真實更符合劇情，留言：「如果TVB可以直出所有粗口，我包保佢可以救返成個台！」而有人就回帶之前吳卓羲在《大灣仔的夜2》爆粗說：「好X勁㗎佢！」的舊片，並笑說：「果然好兄弟！」、「佢兩兄弟連講粗口都講得型過人。」支持二人傳承廣東話粗口文化。